钦定古今图书集成/历象汇编/乾象典/第029卷 > 《汉书》 > 《天文志》
## 钦定古今图书集成/历象汇编/乾象典/第029卷 > 《汉书》 > 《天文志》

“日有中道，月有九行。”中道者，黄道，一曰光道。光道北
至东井，去北极近；南至牵牛，去北极远；东至角，西至
娄，去极中。夏至至于东井北，近极，故晷短，立八尺之
表，而晷景长尺五寸八分；冬至至于牵牛，远极，故晷
长，立八尺之表，而晷景长丈三尺一寸四分。春秋分
日至娄角，去极中，而晷中立八尺之表，而晷景长七
尺三寸六分，此日去极远近之差，晷景长短之制也。
月有九行者，黑道二，出黄道北；赤道二，出黄道南；白
道二，出黄道西；青道二，出黄道东。立春、春分，月东从
青道；立秋、秋分，西从白道；立冬、冬至，北从黑道；立夏、
夏至，南从赤道。然用之一决房中道。

〈注〉宋祁曰：“朱子文云：‘房’字当作‘于’字。盖言月之行其道虽多，然皆决于日之中道也。”